
Sou...kënne mir ufänken? 
Gudde Mëtteg léif Vertriederinnen a Vertrieder vun der Press. Ech si frou zesummen Iech op dëser Pressekonferenz ze begréissen, mat dem Wunnengsbauminister, dem Claude Meisch.
Jo et geet ëm Wunnengsbau...schonn erëm. All Mënsch dee brauch een Doheem. Eng Wunneng dat ass awer méi wéi just 4 Maueren. Dat ass eng Plaz virun allem fir ze wunnen, fir ze liewen an dat dacks an der Famill. Den Doheem dee bleift an ass eis éischt Prioritéit vun de Leit.
Och fir d’Regierung ass de Logement dofir eng absolut Prioritéit a mir liwweren och Resultater, Äntwerten a Léisungen. Dat grad an dem Wunnengsbau. Och am Finanzement, well d’Finanze spillen hei awer eng zentral Roll. 
De Wunnengsbau, deen ass weesentlechen Deel och vun eiser Finanzpolitik dofir. Enger Finanzpolitik fir d’Leit mat klorem Zil: engem Doheem fir jiddereen. Méi Netto vum Brutto, heescht och méi Wunneng fir jiddereen. An dofir sinn ech frou zesummen eebe mat dem Logementsminister, dem Claude Meisch, haut eise Booster fir de Wunnengsbau virzestellen. Mat zwee Ziler: datt méi gebaut gëtt an datt d’Wunnenge méi erschwénglech ginn, mat méi Ënnerstëtzunge fir d’Biergerinnen an d’Bierger.
Mir hunn elo just virdrun déi zoustänneg Kommissiounen an der Chamber informéiert, och d’Sozialpartner sinn a Kenntnis gesat gi vun dësem Moossnamepak, wéi dat och an der Tripartite iwwregens ofgemaach war. An ech wëll mech dofir op fënnef konkret Finanzmoossname konzentréieren. De Claude Meisch iwwerhëlt da mat weidere Moossnamen, déi a säi Beräich falen herno.
Éischtens: et wäert zu enger Erhéijung vum Steierkredit “Bëllegen Akt” kommen, vu 40.000 op 45.000 Euro pro Persoun. Bëlleg oder manner deier ass hei e gutt Stéchwuert. Déi éischte Moossnam gesäit dofir eng Erhéijung vun deem Steierkredit “Bëllegen Akt” vu 40.000 op 45.000 Euro pro Persoun vir. Dat ass eng Erhéijung vu 5.000 Euro. Fir ween? Mee fir den Eegenheem-Keefer.
50% méi wéi 20223. Do louch de bëllegen Akt nach bei 30.000 Euro pro Persoun. Konkreet heescht dat, datt bis zu ronn 643.000 Kafpräis bezilt ee keen Enregistrement. Wëll heeschen: keng Enregistrement- awer och keng Transkriptiounkäschte méi. Aktuell läit dës Limitt bei 571.000 Euro.
An enger Koppel, do maachen dat bal 1,3 Milliounen Euro aus, entgéint 1.140.000 Euro wéi bis elo. Dës Moossnam, déi gëllt vun haut un, retroaktiv, wann d’Gesetz bis verëffentlecht ass, an dat an ouni Zäitbegrenzung. 
Déi zweete Moossnam, dat ass d’Befreiung vum Enregistrement wann eng VEFA, e sougenannte Neibau schonn am Bau ass. Haut kafe vill Leit net méi eng VEFA, also en Neibau, eng Wunneng op Plang, oder wéi Dir dat och ëmmer wëllt nennen. Firwat? Hinne feelt ganz oft d’Vertrauen, datt de Bau iwwerhaapt ofgeschloss gëtt.
Den eigentleche Kafinteressi, dee kënnt eréischt dann, meeschtens wann de Bagger bis rullt. An an deem Fall muss haut den Enregistrement vu 7% net nëmmen op den Terrain, mee och op dem fäerdegen Deel bezuelt ginn. Dat bréngt natierlech méi Käschten am Verglach zum VEFA-Verkaf bei deem den Enregistrement just um Terrain muss bezuelt ginn. Dat si vill Suen.
Dofir féiere mir eng Befreiung vum Enregistrement op deem Deel an, dee schonns gebaut ass. Dës Befreiung déi gräift wann de gebauten Deel net méi wéi 80% vun der Gesamtkonstruktioun ausmécht. Dat ass also eigentlech de gros oeuvre fermé. An deem Fall gëtt dann nach ëmmer den Enregistrement an Zukunft just op den Terrain gezunn. 
Wann d’Limitt awer vun 80% iwwerschratt gëtt, jo da spillt dës Moossnam net. Da gëtt den Enregistrement, esouwuel um Terrain, wéi och dann op deem ganze Bau fälleg. Dës Moossnam, déi gëllt fir 3 Joer vun haut un. Si gëllt just fir Privatleit, esouwuel fir den Eegenheem-Keefer, mee och fir de Keefer vun enger Locatiounswunneng fir de Bau vu Wunnengen zu Haaptwunnzwecker. Den Haaptwunnzweck muss nach ëmmer ausgeluecht ginn, et kann een dat net zu kommerziellen Zwecker notzen.
Eng drëtt Moossnam: dat ass d’reduzéiert TVA vun 8% fir soziale Wunnengsbau an der Locatioun. D’TVA dierf keng Brems ze gi fir de Logement, am Géigendeel. An dofir féiere mir, erstmaleg, e reduzéierten Taux fir soziale Wunnengsbau vun 8% an. 
D’TVA-Direktive, dat ass eng Bréisseler Direktive, déi erlaabt et och de Memberstaaten, deemno och Lëtzebuerg, e reduzéierten TVA-Steiersaz fir déi sougenannte soziale Wunnengsbau unzewenden. D’Direktive schwätzt méi prezis vun “Livraison en construction de logement dans le cadre de la politique sociale”...a wichteg...”telle qu’elle est définie par les États membres.” Déi kann also ënnerschiddlech zu Lëtzebuerg, wëll mir spezifesch Gegebenheeten zu Lëtzebuerg hunn, par rapport zu enger Wunneng déi als sozial betruecht gëtt an Irland, a Portugal oder a Bulgarien. Well dat ganz einfach verschidde Situatiounen duerstellt.
A genee dat versiche mir hei ze maachen. Fir Investisseuren, déi hei zu Lëtzebuerg an dës Zort och an Zukunft da vu Wunnengsbau investéieren. Mee et muss sech kloer ëm soziale Wunnengsbau handelen. An do spillen dofir follgende Krittären.
Éischtens: d’Wunneng dierf net méi grouss ze si wéi 120m2. Zweetens: de Kafpräis um Meterkaree ass no uewe limitéiert. An dës Limitt ass verschidde jee no Regioun an och no Gréisst vun der Wunneng. Do gëtt et e sougenannten “prix médian” geholl, deen net däerf iwwerschratt ze ginn.
Wat ass e “prix médian”? Ma dat ass deen duerchschnëttleche Präis, dee bekannt ass vu 50% manner sinn, a 50% méi.
De Loyer, dat ass den drëtte Krittär, deen däerf net 4% vum sougenannten “capital investi” iwwerschreiden. Hautdesdaags ass de maximale Loyerspräis deen e ka fuerdere 5%. 
Véiertens: d’Wunneng muss op mannst 10 Joer verlount ginn. A fënneftens: de Locataire, dee muss e Certificat vum Ministère du Logement hunn, datt en net méi Akommes huet wéi ëntspriechend dem 7. Décile. Also et sinn hei eligibel als Locataire 70% vun de Leit hei am Land. Et ass net datt een hei ka vun enger Moossnam vu reduzéiertem Steiersaz profitéieren wou een herno e Millionär géing an där Wunneng als Locataire hunn.
Dës Moossnam trëtt wéini a Kraaft? Mee dee Moment wou dat Gesetz, wat mir deemnächst wäerten deposéieren, wou dat a Kraaft trëtt, mir kënnen hei keng Retroaktivitéit, wéi bei deenen zwou éischte Moossname spille loossen. 
Eng véierte Moossnam: dat ass déi vun dem sougenannten “Amortissement accéléré”. Dat ass 6% wärend 6 Joer plafonéiert. Den Amortissement accéléré, wéi en haut besteet, gëtt also reforméiert. Fir datt nees méi privat an de Mietwunnengsbau investéiert gëtt. Den aktuelle Regimm huet sech och erwisen, datt en ze komplizéiert ass. An net méi eigentlech och der Wierklechkeet vum Terrain entsprécht. An dofir féiere mir dëse Modell, vereinfachte Modell, an. Nom einfache Prinzip: 6 – 6 – 6. Dat heescht 6% Amortissement, iwwert 6 Joer bis zu 600.000 Euro pro Wunneng. Gëtt d’Limitt vu 600.000 Euro iwwerschratt? Da gëllt just den Taux vun 2%. Dës Regierung finanzéiert kee Luxus.
Ech ginn Iech ee konkreet Beispill. Gi mir vun engem Appartement vun engem Gesamtpräis vun 800.000 Euro aus. Den Terrain mécht dann, loosse mir soen, 200.000 Euro dovunner aus, de Bau 600.000. An dësem neie Modell kann ee 6% vu 600.000 Euro, well den Amortissement gëtt just gerechent op der Constructioun an net op den Terrain, also 6% vu 600.000 kann een also 36.000 Euro pro Joer wärend deenen éischte 6 Joer steierlech geltend maachen. Da sinn, 6x6, 36% vun der Constructioun. No deene 6 Joer kann een dann nëmme méi 2% vun der Constructioun, also 12.000 Euro pro Joer steierlech geltend maachen.
Bei engem Baupräis vu 700.000 Euro, gëllt net den Taux vu 6%, mee vun 2%. Dat heescht wann ech méi eng deier, eng Luxuswunneng, mir uschafe fir ze verlounen, da kann ech net 6% Amortissement ofrechnen, mee just 2%. Ech soen et nach eng Kéier, dës Regierung wëll mat dëser Moossnam de Bau boosten, mee se wëll kee Luxus finanzéieren.
Elo sot Dir: wéi ass et dann dëst Joer? Well mir jo e Regimm en place hunn. Wéinst Rechtssécherheet spillt dëst Joer esouwuel dee Regimm deen en place ass, dat si 5 Joer, 5%, wéi deen neie Regimm. An et ass dann un dem Proprietär, dee säi Bien, also seng Wunneng wëllt verlounen ze decidéieren, wat fir hie méi avantagéis ass. Dat ass aus Rechtssécherheet. An ab dem 1. Januar 2027 spillt dann nach just deen neie Regimm: 6%, 6 Joer, Maximum 600.000 Euro Constructioun.
Eng fënneft Moossnam: dat ass déi vum sougenannten “Housing Bond”. Wéi Dir wësst war eisen “Defense Bond” um Ufank vun dësem Joer, ee grousse Succès. Déi Sue ginn elo och konkret gebraucht zu Verdeedegungszwecker. D’Leit sinn also bereet hir Suen ze mobiliséiere wann eng Saach fir si wichteg ass a wann d’finanziell Konditiounen, jo dat ass awer legitim, och stëmmen.
D’Lëtzebuerger an déi international Finanzgemeinschaft hu Vertrauen an de Lëtzebuerg Staat. Dat leescht och eis vill Déngschter: den Triple A. A well d’Leit eis bal de Ministère, muss ech soen, agerannt waren, hu mir schonn am Mäerz sougenannten “Housing Bonds” an Aussiicht gestallt. De Premier, de Luc Frieden, huet och a senger Deklaratioun iwwert d’Lag vun der Natioun am Mee, konkreet dësen “Housing Bond” geméiss dem Modell vun den “Defense Bonds” also Verteidegungsobligatiounen, an Aussiicht gestallt.
Mir ginn elo en neien “Housing Bond” , Wunnengsbaubond, eraus. Dat ass en Emprunt fir d’Bierger an den abordabele Wunnengsbau ze investéieren oder matzefinanzéieren. Et ass déi éischte Kéier datt Lëtzebuerg esou eng Emissioun mécht. Genau esou wéi dat parteiiwwergräifend iwwregens och an der Chamber mat enger Motioun vun de sozialisteschen Deputéierte Franz Fayot gefuerdert gouf.
All Resident ass Deel vum Wunnengsmaart. All Resident ass och en Deel dofir vun der Léisung an deem se sech un der Finanzéierung vum Staat bedeelegen an dat mat Gewënn. Dat ass also eng Win-win-Situatioun fir jiddereen. Dës éischt Emissioun gëtt och zousätzlech duerch e Steiervirdeel ënnerstëtzt. Gläichzäiteg hëlleft dat eis niddreg awer och kohärent mat den Tauxe vun den institutionellen Emprunten ze bleiwen. Zum steierleche Virdeel dofir.
Wéi bei den Defense Bonds gëtt keng, ech widderhuelen, keng Quellesteier op den Zënsen erhuewen. D’Zënse ginn also net wéi üblech mat 20% versteiert. Esou ass de Rendement eigentlech vergläichbar mat engem steierflichtege Spuerplacement mat engem däitlech méi héijen Taux, well jo keng Steieren ufalen.
Den Housing Bond bréngt deemno e weesentleche Steiervirdeel wann d’Leit hir Erspuernisser dem Staat zur Verfügung stellen. Nach kuerz zu den Eckdate vum Emprunt. Den Housing Bond gëtt Ufank 2027, Januar 2027 emettéiert. Virgesi sinn 250 Milliounen Euro. Mat de Sue gëtt en Deel vun dem VEFA-Opkafprogramm vun dem Logementsminister, dem Claude Meisch, finanzéiert. D’Lafzäit bleift am Prinzip bei 3%, mee ass bis 5 Joer denkbar. Dat kucke mir jee no Marchéskonditiounen am Dezember ze fixéieren. Dat gëtt deemno kuerz virun der Emissioun festgeluecht.
Mir wäerten och, grad wéi mir dat fir den Defense Bond gemaach hunn, eng Informatiounskampagne maachen, esou datt d’Leit genau wësse wéini deen Housing Bond emettéiert gëtt, zu wéi enge Konditiounen an wou se och dee kënnen da bei de jeeweilege Banken déi matmaachen an deem Programm beschafen. 
Eng sechsten a leschte Moossnam ass déi wou Dir mech géint uschwätzen: tjo mee Dir hutt dach an der Tripartite ofgemaach datt géing gekuckt ginn, op mir de Steierkredit fir de superreduzéierten TVA-Saz vun 3%, op mir deen net vu 50.000 op 100.000 Euro kënnen an d’Luucht setzen.
Mir wollten hei effektiv vu 50.000 op 100.000 Euro an d’Luucht goen. An dës Moossnam, wéi ech dat virdru gesot hunn, déi war och offiziell an dem Tripartitesaccord virgesinn. Ech hunn och, esou wéi dat am Accord virgesinn ass mat Bréissel, mat der jeeweileger Direktioun, och mam Kommissär, Récksprooch gehat. Mee d’Äntwert ass e Freideg komm: et ass nee. Mir kënnen dee Regimm, deen agefruer ass, kënne mir net méi favorabel gestalten. A mir wäerten dat och net maachen, well de Risiko, datt de ganze Regimm vun der superreduzéieretem Steiersaz vun 3% géing a Fro gestallt ginn, deen ass einfach ze grouss. An et sinn awer ganz vill Leit, déi dovunner profitéieren.
Dir Dammen an Dir Hären, mir wäerten dofir mat dësem Booster-Pak weider liwweren, fir méi Neibau, fir méi Investitiounen, fir eng bezuelbar Wunneng fir jiddereen. An ech géing mir elo erlaben d’Wuert eriwwer ze ginn un eise Logementsminister, de Claude Meisch. Wou ech muss soen, wou mir iwwert déi leschten 10 Deeg ganz haart geschafft hunn. Mir hunn dat ganz gutt zesumme gemaach a mir sinn och houfreg, datt mir Iech haut déi gutt Zesummenaarbecht déi mir an deenen zwee Ministèren haten, zesumme mat de Verwaltungen, déi net nëmme bis 6 Auer Owes, mee laang doriwwer geschafft hunn, kënnen zesummeschnüren. An de Claude Meisch géing elo d’Suite iwwerhuelen. Merci.
[Claude Meisch]
Villmools Merci Gilles Roth. Ech kann dat doten nëmme confirméieren: déi gutt Zesummenaarbecht an intensiv Zesummenaarbecht fir hei wierklech e Pak ze schnüren, deen equilibréiert ass an alle Richtunge mee awer gläichzäiteg dozou féiert datt de Bagger soll rullen, wéi de Gilles Roth gesot huet.
Jo, de Bagger rullt, op Plazen...awer nach net iwwerall. E rullt notamment am Logement abordable. Dat konnte mir viru kuerzem nach eng Kéier dokumentéieren, well mir et awer fäerdeg bruecht hunn awer d’Depense fir erschwénglech Wunnengen, déi staatlech matfinanzéiert sinn ze verduebele vun 2024 op 2025 an och Perspektiven hunn déi nächst Joren nach méi ze maachen. Mir wëllen dofir eeben och dat Gesetz wat gëschter nach eng Kéier amendéiert ginn ass vum erschwéngleche Wunnengsbau, wierklech dat Potential ausnotzen, et ass optimiséiert gi fir d’Gemenge méi z’ënnerstëtzen, fir méi Renovatiounen och am Logement abordable kënnen ze maachen, fir regional Plattforme kënnen ze fixéieren, fir datt mir och an allen Ecker vun eisem Land erschwénglech Wunnenge kënne schafen. Jo, d’Ambitioun bleift ganz kloer: méi ëffentlech Wunnenge fir och kënnen der Wunnengsnout kënne gerecht ze ginn an och e ganz kloren Impakt op de Wunnengsmarché kënnen ze hunn.
Mir wëssen awer op der anerer Säit, datt de private Marché, datt deen zënter dem Zënsschock nom Amarsch vu Russland an der Ukrain, der Energiekris, an allem wat d’Welt zënter deem erlieft huet, datt deen awer éischter un d’Stocke komm ass. An do musse mir usetzen. Haut hu mir eng Situatioun wou dausende vu Wunnengen autoriséiert sinn, mee wou se net gebaut ginn, dacks well de Finanzement net assuréiert ass a well do d’Enner eigentlech net méi beienee kommen. Héich Zënsen, méi héich Zënsen op der enger Säit, awer och nach ëmmer héich Valeuren op der anerer Säit an dat passt net beieneen.
An dofir hu mir hei ganz geziilte steierlech Incitativen. Eng Kéier eng déi de Gilles Roth virgestallt huet, déi ganz kloer e soziale Charakter huet. An eng wou et awer virun allem och drëms geet den Invest ze fërderen. Den Invest an de Logement logement locatif ze fërderen.
Ech mengen et ass och déi éischte Kéier, datt esou Steier-Incitativen e kloren Objektiv hunn: nämlech datt se do ukomme wou se och wierklech gebraucht ginn, nämlech bei deem deen investéiert. A virun allem awer och bei deem, deen an där Wunneng herno wunnt.
An dat mierke mir virun allem bei deem reduzéierte Steiersaz vun 8%. Well mir do ganz kloer Konditiounen hunn. Mir hätte gären datt déi Präisser, déi do bezuelt ginn, ënnert der Mediane leie fir déi jeeweileg Regiounen. 
Mir hätte gären, datt et Locataire viséiert, déi ënnert dem 7. Oder bis de 7. Décile, also 70% vun eiser Populatioun viséieren. An déi 30 iewescht Prozent, gi mir  mol dovunner aus, datt déi dacks eens ginn. A mir hätten awer och gären, datt de Loyer, deen do bezuelt gëtt, datt deen dann awer och räsonabel ass. An dofir plafonéiere mir en. Mir plafonéieren e méi staark wéi et dat aktuellt Gesetz mécht. Wou mir 5% vum Capital investi hunn. Nee...mir drécken dat nach eng Kéier considerabel op 4% erof. Also e Fënneftel nach eng Kéier vun der Loyersreduktioun, vum Loyersplaffong, erof. An ech mengen, datt dat hei ganz wichteg ass an dat ass sécherlech eng Mesure mat klorer sozialer Vocatioun.
Den neien Amortissement accéléré wäert och seng Wierkung hunn, well et en haarde Plaffong gëtt. Et gëtt en haarde Plaffong mat deene 600.000 Euro deen de Bau däerf kaschten, ass et ganz kloer datt alles wat doriwwer erausgeet, datt dat dann net méi vun där Mesure do ka profitéieren. An dat ass e kloren Ureiz. E kloren Ureiz fir d’Baubranche, e kloren Ureiz fir d’Immobilien-Entwéckler fir och Produiten op de Marché ze ginn, déi am Präis do drënner leien. Well soss kënnen se net dovunner profitéieren, ausser si kënnen nach just vun deem normale Regimm vun 2% Amortissement profitéieren. An net vun deene 6 Joer, 6%.
Dat hëlleft och fir d’Präisser niddreg ze halen an dat war jo dacks eng berechtegt Kritik, och vun internationalen Institutiounen, déi Lëtzebuerg awer huet missen entgéint huelen, datt esou Steiermesuren éischter d’Präisser no uewe gedréckt hunn. Hei soe mir: mir wëllen de steierlechen Incitatif an de Wunnengsbau, awer och gläichzäiteg et esou kanaliséieren, datt d’Präisser räsonabel kënne bleiwen.
Et si fir mech domadder intelligent Steiervirdeeler, déi méi Investitioune brénge, déi méi Wunnengen op de Marché bréngen, ouni datt d’Präisser erop ginn. An éischter d’Tendenz hunn duerno d’Loyeren erofzesetzen.
Et gëtt awer eng ganz Rei vun aneren Initiative wou d’Regierung dru schafft. Eis Kolleegin, d’Justizministesch Elisabeth Margue, ass intensiv am gaangen un engem neie Gesetz fir d’VEFAen, also Kafen um Plang, auszeschaffen. A mir hoffen datt mir ronderëm dem Summer, vläicht no der Summerpaus, dann och do e Gesetzesprojet kënnen op den Instanzewee schécke fir Vertrauen och nees ze schafen, wa mir um Plang wëlle kafen. Well mir momentan mierken datt vill Leit awer zécken a wann se eppes kafen, kafen se éischter Bestandswunnengen. An dat huet jo awer den Nodeel datt eis Baubranche och drënner leit an dat ass e weidert wichtegt Stéck vun deem doten Puzzle.
De Staat wëll, de Staat däerf mengen ech net nëmmen Investisseuren ënnerstëtzen déi fir anerer bauen a kafen, mee de Staat muss och de Mënschen hëllefe wann se fir hir eegen Zwecker wëlle kafen. Dat scheitert haut dacks um Prêt, dat wësse mir. Och Leit mat engem feste Kontrakt, och Leit mat ganz anstännege Paien, do geet dat awer net op. A ganz besonnesch leiden ënnert där dote Situatioun dacks déi Jonk. An et ass eng grouss Suerg vun deene Jonken am Land. Wann ee mat hinne schwätzt, da stellen si sech schonn d’Fro op hir Zukunft zu Lëtzebuerg läit, ob se hei innerhalb vun eise Grenze kënne wunne bleiwen. Ob se vläicht déi aner Säit vun der Grenz musse wunne goen. Et sinn der vill déi studéieren am Ausland, déi sech ganz konkret d’Fro stellen: ginn ech zréck op Lëtzebuerg? Läit meng Zukunft do? Kann ech mir dat doten erlaben? Kann ech zréck a mäin Duerf, kann ech zréck a meng Stad? Kann ech dohinner weider bleiwe wou eigentlech mäi soziale Mëttelpunkt  och ass? An ech menge mir mussen déi Suergen do eescht huelen an ouni Hëllef kréie ganz vill Jonker och haut kee Prêt.
An dofir wäerte mir eent vun eisen Instrumenter, nämlech d’Subvention d’intérêt weiderentwéckelen a ganz besonnesch méi attraktiv maache fir Jonker. Jonker ënner 35 Joer. Fir d’éischt nach eng Kéier e Wuert dozou, an ech sinn immens dankbar do dofir, datt CSSF eng Decisioun geholl huet, fir datt déi Garantie de l’État, déi d’Aide individuelle au logement vun eisem Ministère, vum Wunnengsbauministère, accordéieren, datt déi och ëmmer als Fond propre bei de Banken ugerechent gi fir e Prêt kënnen ze kréien.
Mir wëssen awer, dat ass net dat eenzegt wat d’Banke kucken. Si kucken natierlech och, ass déi Persoun, ass dee Stot, ass deen à même dat dote kënnen ze rembourséieren? Ze rembourséieren och mat deene méi héijen Zënsen, déi mir haut hunn. Ze rembourséieren och an Zukunft vläicht, wann déi Zënsen nach eng Kéier erop géife goen. An do kann d’Subvention d’intérêt den entscheedenden Ënnerscheed maachen. Mir wäerten d’Subvention d’intérêt fir déi Jonk ëm ronn 50% an d’Luucht setzen. An dat féier dozou datt zum Beispill eng jonk Koppel mat engem Kand, mat engem Revenu net vun 79.000 Euro, awer 400 Euro Subvention d’intérêt am Mount ka kréien. Jo...an dat kann den Ënnerscheed maachen ob d’Bank den Accord gëtt fir de Prêt oder bei hirem “Neen” wäert bleiwen. Dat erlaabt ganz konkret de jonke Famillen, dat erlaabt ganz konkret jonke Leit hir éischt Wunneng ze kafen an et stimuléiert op der anerer Säit och de Wunnengsbau.
Ech hu gesot e Plus vu 50% fir déi Jonk, e Plus vu 25% fir de Rescht vun der Populatioun, an dat féiert dann dozou datt och do d’Subvention d’intérêt, och wann ee méi wéi 35 Joer huet, kann dozou féieren datt déi eege Wunneng keen Dram bleift, mee Realitéit ka ginn.
Aner Adaptatioune maache mir och. Datt Jonker zum Beispill an de Genoss vun enger „Prime d’accession à la propriété“ kënne kommen. Da wa se e Logement abordable oder e Logement à coût modéré kafen. Wat ass dat ? Dat sinn déi Wunnengen, déi d’SNHBM, déi de Fond du logement op de Marché gëtt, wou och net jiddereen sech se kann erlaben, wann de Finanzement net assuréiert ass. An dofir sinn déi Primmen och vläicht den entscheedende Facteur.
Mir wëllen also datt Jonker nees, och zu Lëtzebuerg, kënne kafen. An dofir sinn eng ganz Rei vun Instrumenter eeben en place gesat ginn, nach eng Kéier geschäerft gi fir datt dat méiglech ass. Jo...d’staatlech Garantie, jo...d’Subvention d’intérêt, jo...och de bëllegen Akt ganz besonnesch. De Finanzminister huet virdru vu 45.000 Euro geschwat, déi jo ganz besonnesch Jonker nach voll kënnen ausschöpfen fir sech en Eegenheem kënnen unzeschafen. Jo... an och an der Vente abordable an och an der Vente à coût modéré ass dat doten e Pilier, dee grad d’Eegenheem erëm kann erméiglechen.
De Staat ënnerstëtzt awer net nëmmen, a soll net nëmmen ënnerstëtze wann een investéiert, de Staat ënnerstëtzt net nëmme wann ee fir seng eegen Zwecker keeft, mee de Staat muss och selwer seng Responsabilitéit iwwerhuelen an dat huet dës Regierung gemaach. Kuerz no Untrëtt vun dëser Regierung huet se eng Enveloppe vu 480 Milliounen zur Verfügung gestallt fir Wunnengen op Plang ze kafen. E sougenannte VEFA-Programm. An déi Enveloppe ass quasi opgebraucht, well mir hunn 830 Wunnenge kaf oder scho reservéiert. An dat sinn alleguerte Wunnengen déi schnell an de Bau ginn. Well dat si Wunnengen, déi autoriséiert waren. Dat si Projeten, déi net nach laang eng Preparatioun brauchen. Dat doten ass eng Stimulatioun fir d’Baubranche an et bréngt awer och an engem grousse Mooss direkt méi abordabel Wunnengen, méi ëffentlech Mietwunnengen an eise Park a wäert domadder eis méi Méiglechkeete ginn eng aktiv Wunnengsbaupolitik ze maachen. 
Mir bleiwen net dobäi, an de Premierminister Luc Frieden huet et am État de la nation ugekënnegt, mir gi weider e Schratt a mir hunn nach eng Kéier 300 Millioune bei déi bal 500 Milliounen dobäi geluecht. Fir och weiderhi kënnen um Plang Wunnengen ze kafen. Wat ronn 500 Wunnengen zousätzlech och nach eng Kéier wäerten ausmaachen. 
Mir ginn awer och do eng Rei vun neie Weeër, déi mengen ech wichteg sinn. Mir hu festgestallt zum Beispill datt mir kaum konkurrenzfäeg ware mat eisen eegene Präisplaffongen a Gebitter wéi der Stad Lëtzebuerg, direkt ronderëm d’Stad Lëtzebuerg, wëll einfach d’Terrainen an d’Wunnengen do méi deier si wéi dat wat mir am Landesduerchschnëtt eigentlech bereet waren auszeginn. An dofir maache mir ënnerschiddlech Plaffongen, ënnerschiddlech Plaffongen an Zukunft fir déi ënnerschiddlech Regiounen. Jo de Staat wann en opkeeft...an der Stad kann e méi bezuelen, wéi dat um Land, wéi an anere Gemenge queesch uechtert Land. Et ass eigentlech eng normal Saach, mee dat hu mir net dierfe bis elo, an elo maache mir dat. An domadder gewanne mir sécherlech nach eng Kéier méi u Flexibilitéit, an abordabel Wunnenge brauche mir iwwerall. Et gëtt keng Gemeng, et gëtt keen Eck am Land wou mir déi net wäerte brauchen.
Eng aner Ännerung ass awer och datt mir net méi nëmme ganz Projete wëlle kafen. Bis elo hu mir Projete kaf. Dat kënne klenger gewiescht sinn, mat 6 Appartementer. Dat kënnen awer och grousser gewiescht si mat 80, 90 oder 100 Appartementer. Mee mir hunn ëmmer en ofgeschlossene Block kaf. An Zukunft solle mir eis och d’Méiglechkeet ginn en Deel vun engem Projet ze kafen. Zum Beispill: eng Residenz huet 10 Appartementer an de Staat keeft der 3 dovunner. Do frot Dir Iech: wat mécht dat fir e Sënn? Dat mécht immens vill Sënn. Et kann immens vill Sënn maachen, well et erlaabt éischtens emol datt mir dann déi 3 Wunnengen hunn, zousätzlech zu all den aneren, déi mir kënne geréieren. Et erlaabt awer och, dem Promoteur éischter e Finanzement ze kréien. Well déi 3 Wunnenge méi schonn erëm verkaf sinn. A mir wëssen, datt een als Promoteur, als Immobilienentwéckler e gewëssen Deel vu senge Wunnengen um Plang muss verkaf hu fir de Finanzement ze kréien. A mir wëlle jo datt de Bagger rullt. Mir wëllen net datt Wunnengen um Plang offréiert ginn, mir wëllen datt d’Wunnenge ganz konkret gebaut ginn. An déi 3 Wunnengen, déi mir vun deenen 10 do géife kafen, déi hëllefen, datt déi aner 7 méi schnell kënne gebaut ginn, datt mir méi schnell kënnen ufänke mat bauen.
Eng drëtt Ännerung, dat ass déi datt mir soen, mir wëllen och en Deel vun deene Wunnengen do herno erëm verkafen. Éischtens emol wëll mir jo ganz dezentral, och a groussen Immobilieprojeten eenzel Wunnengen hunn, wat schwéier vläicht an der Gestioun ass fir dat an d’Locatioun ze ginn. Zweetens awer och, well mir et interessant fannen och en Deel vun deene Wunnengen, vun där Enveloppe vun deene 480, an elo vun deenen 300 Milliounen, och erëm zréck op de Marché ze ginn. Dann awer als eng Vente abordable oder eng Vente modérée, esou wéi déi aner ëffentlech Promoteuren dat maachen. E Fond du logement, eng SNHPM: D’Wunneng verkafen, den Terrain hält de Staat, mécht e Bail emphytéotique drop an hëlt sech och e Virkafsrecht duerno wann déi Famill duerno eng Kéier aus där Wunneng wëll erausgoen, wëll se verkafen...da kann de Staat se zréck huelen a kann se dann erëm eng Kéier no anere Konditiounen a vermässegte Konditiounen un eng aner Famill weider verkafen.
Och dat mécht Sënn. Dat alles zesumme mécht Sënn. Wëll mir mat manner staatlechem Invest vill méi Wunnenge wäerte gebaut kréien. Ech hu gesot: mir kafe vläicht der 3 vun 10, mee déi 10 ginn herno gebaut. Ech hu gesot: vun deem Invest fir déi 3, wa mir der do 2 verkafen a just den Terrain halen, kréie mir jo en Deel vum Invest och do erëm eng Kéier erëm. Also mat däitlech manner Steiergelder hu mir vill méi Effet herno, datt Wunnenge gebaut ginn an op de Marché kommen a Famille kënnen dra wunnen. An dofir gi mir an Zukunft bei eisem staatleche VEFA-Opkafprogramm an déi dote Richtung.
Vläicht generell nach eng Kéier e puer Conclusiounen. Also d’Wunnengsbaupolitik ass a bleift eng vun de Prioritéite vun de Mënschen hei am Land an awer och vun der Regierung hei am Land. An ech gesinn dat ganz kloer och nach eng Kéier an dësem Pak. Awer och an der Suite vun allem wat d’Regierung bis elo gemaach huet. Viru gutt 2 Joer hu mir e grousse Mesurëpak op de Wee bruecht fir Prozeduren ze vereinfachen, wou e gudden Deel an der Prozedur nach ass fir de legislative Prozess nach kënnen ze packen. Mee wat et sécherlech duerno méi einfach wäert maachen och am Immobiliemarché fir d’Demande ze reagéieren. Méi schnell ze reagéieren. Mir hu villes gemaach fir erschwénglech Wunnengen, fir ëffentlech Wunnengen, wat erschwénglech Wunnenge sinn, eebe weider kënnen ze bauen an ze fërderen. Haut hu mir e flotten, equilibréierte Pak hei presentéiert fir eeben den Invest an de Wunnengsbau generell nees unzekuerbelen. Dat heescht nei Wunnenge wäerten entstoen. Mee gläichzäiteg hu mir awer och d’Jalonen esou gesat, d’Krittären esou gesat, datt et soll méi niddreg Loyere ginn an datt de Präis vun de Wunnengen insgesamt net soll doduercher erop gedriwwe ginn. Et sinn intelligent Steiermesuren déi eis hei immens wichteg waren. Präis a Loyer bleiwe räsonabel.
An als leschte Punkt nach och...an ech mengen dat ass e ganz wichtegen...wann d’Jugend an eist Land soll gleewen, da mussen se och eng Perspektiv hu fir hei kënnen ze wunnen. An dofir déi Aspekter, déi cibléiert op déi Jonk sinn, sinn extreem wichteg fir si a fir hir Zukunft. 
Dir hutt awer bestëmmt nach Froen.
[Gilles Roth]
Merci villmools Claude an et ass elo un Iech.
[Journalist]
Gudde Mëtteg. François Aulner fir RTL. Ech hu puer technesch Froen. Dat ware vill technesch Mesuren...wann een d’Circulaire liest beim Amortissement accéléré. Et weess een heiansdo net méi wéi ee Regimm ass et. Ass et dee virun 23, ass et deen duerno...? etc...Kënnt Dir mir do zum Beispill scho soen, Dir hutt et ugeschnidde virdrun...aktuell ouni déi 6% mat Plaffong 600.000. Ass et elo 4% ? Ass dat richteg ?
[Gilles Roth]
Et ass aktuell 5% wärend 5 Joer. Mee sous Conditioun datt een net méi wéi 2 Immeubles vun deem Regimm profitéieren huet an déi mussen och ënner enger Millioun sinn.
[Journalist]
Ech hunn déi Mesure net benotzt, dowéinst wosst ech net méi ob et 4 oder 5 wieren. Bei den 0% Enregistrement, Här Roth, do hutt Dir och, léiwerweiss Är Ministèren hunn eis Beispiller ginn. Mee ech hunn net verstane wéi d’Formulatioun hei ass. Um Deel Constructioun bis zu 80% gebaut? Also um Terrain bezilt een nach ëmmer den Enregistrement?
[Gilles Roth]
Jo.
[Journalist]
An da wann een déi Beispiller kuckt, datt ass da wann de realiséierte Bau 600.000 Euro ass. Dann ass dat bei engem Kafpräis vun enger Millioun, manner wéi 80%? Dat heescht da bezilt een 0 Enregistrement. Mee wann elo d‘Wunneng 1.300.000 wier an de Bau wier iwwer 80%? Wéi ass dat ze verstoe wéi den Enregistrement dann awer och um Bau nach bezuelt gëtt?
[Gilles Roth]
Haut ass et esou datt Dir Enregistrement bezuelt op enger VEFA. Dat heescht op engem Neibau op den Terrain, plus op deem Deel vun der Constructioun, dat vun deem dat schonns gebaut ass. Dat heescht wann Dir eppes hutt wat Dir bis op de Gros oeuvre fermé, dat heescht, Fënsteren, Dieren dra sinn, dann hutt Dir op den Terrain Ären Enregistrement 7% plus op där Constructioun. Wat natierlech considerabel Montante sinn. Loosse mir soe wann 800.000 Terrain plus Bau schonns realiséiert sinn, da sinn dat 56.000 Euro Enregistrement.
An Zukunft gëtt just den Enregistrement gezunn op der Base Terrain an op dem Rescht net. Pourvu que datt de Bau net ganz fäerdeg ass. A wann de Bau iwwert déi 80% geschratt ass, jo dann ass de System wéi en haut ass. Da gëtt den Enregistrement bezuelt op den Terrain plus op der Construction réalisée fir datt ee keen Desavantage huet par rapport zu engem deen haut e bestoend Haus, wat schonns bewunnt ass keeft. Well do bezilt en dann den Enregistrement op deem ganzen. Dat heescht Terrain plus op der Constructioun. Aus deem Grond... dat war och eng Fro déi berechtegterweis an der Chamber gestallt gouf...aus deem Grond hu mir och dovun Notze geholl fir de Crédit d’impôt „Bëllegen Akt“, datt mir dee vu 40 op 45.000 Euro pro Persoun an d’Luucht gesat hunn. Pro Persoun, dat heescht an enger Koppel sinn dat 90.000 Euro. Firwat? Ma well een oft Situatioune fënnt, datt zum Beispill eng Koppel fir d’éischt an engem Appartement wunnt a wann da Kanner kommen, da kafen se en Haus. A mir wëllen hei, datt bei där Hausacquisitioun och d’Käschte vum Enregistrement, déi ufalen, esou niddreg ewéi méiglech sinn.
[Journalist]
Dat froen d’Kolleege bestëmmt och.
[Journalist]
Maurice Molitor fir den 100,7. Ech hunn eng Fro nach zum Housing Bond. Ech mengen Dir hat do dee Moment Prozenter mat Jore vermëscht. Also: wat elo déi konkret praktesch Organisatioun ubelaangt. Hunn ech richteg verstanen datt et nach net kloer ass ob et eng Lafzäit vun 3 oder 5 Joer kritt?
[Gilles Roth]
Jo
[Journalist]
An zu de Prozenter? Dat gëtt eréischt determinéiert?
[Gilles Roth]
Dee Prozentsaz gëtt jee no Marché, Evolutioun vun den Zënsen, gëtt deen determinéiert, kuerz virdrun. Dat heescht am Prinzip ugangs Januar, mee ier deen emprunt obligataire op de Marché kënnt. Am Kloertext: wann d’Zënse géifen elo an d’Luucht goen, dann ass natierlech deen Zënssaz, fir datt en iergendwéi kompetitiv ass, méi héich wéi wann d’Zënse géife bleiwen oder wann se géifen erof goen.
[Journalist]
Merci. Nach eng Kéier de François Aulner. Ech hunn nach eng Fro. Éischtens hutt Dir déi Fro bestëmmt och an der Chamber gestallt kritt iwwer de „Déchet fiscal“ vun deem Ganzen. Wéi vill ass dat?
[Gilles Roth]
Majo, den Amortissement accéléré: 5 Milliounen. De crédit d’impôt „Bëllegen Akt“, dee vu 40 op 45.000 Euro pro Persoun an d’Luucht gesat gëtt, deen ass 15 Milliounen Euro. An de Steierausfall deen doduerch entsteet datt an Zukunft weider kann op dem Terrain aktéiert ginn – also Enregistrement just op den Terrain bezuelt gëtt, obschonns den Neibau schonns bis 80% vun der Gesamtconstructioun virugeschratt ass – dat ass och nach eng Kéier mat 15 Millioune chiffréiert.
Elo wëll ech awer ganz kloer soen, déi 15 Millioune chiffréiert ass wann ech alles huelen an et bleift gläich. Wann awer duerch déi Moossnamen déi kommen, méi Bauaktivitéit ass, jo um Terrain muss nach ëmmer aktéiert ginn. Da gi jo méi Akte gemaach a forcement ginn dann déi 15 Milliounen erof.
Hei ass einfach eng Brutto-Aschätzung. Wann ech esou vill Akten hunn, wéi vill dass da reng um Déchet fiscal ausfalen.
Déi zweet Fro déi Dir wäert stellen: wéi gëtt dat géigefinanzéiert? Mir maachen hei eppes fir de Wunnengsbau ze boosten an dofir maache mir hei keng Géigefinanzéierung. D’Géigefinanzéierung soll doduerch geschéien, datt de Bau erëm uspréngt, datt Aarbechtsplazen um Bau bleiwen, datt neier an de Bau kommen. An datt virun allem d’Lëtzebuergerinnen an d’Lëtzebuerger an déi Leit déi hei wunnen a schaffen, datt déi kënne verbëllegt un eng Wunneng kommen.
[Journalist]
Ech wollt just nach froen, bei der Zënssubventioun op engem Immobiliekredit, do ass d’Formulatioun fir mech och...ech si vläicht och einfach lues haut...mee de maximale Prêt fir d’Berechnung vun der Zënssubventioun gëtt vun 200.000 op 300.000 Euro erhéicht. Kann een dat anescht formuléiere vläicht fir datt et méi verständlech ass? An huet dat net och en Déchet fiscal?
[Claude Meisch]
Ech hunn et virdru probéiert anescht ze formuléieren. Dat wier op jidde Fall méi einfach gewiescht. Ech hu gesot: mir erhéijen d’Zënssubventioune 50%. Dat ass liicht vereinfacht gewiescht mee wa mir déi Calculen och huelen déi mir gemaach hunn, déi Simulatiounen...Et gëtt jo do zwou Saachen. Dat eent dat ass de Montant vun deem Prêt, de maximale Montant vun deem Prêt, wou mat ka subventionéiert ginn, dat ass net ganzen Objet. Et ass net datt ech en Haus kafe vun 800.000 Euro an do fir dee Prêt dann de ganze Prêt kann d’Zënssubventioun kréien. Nee, bis elo waren dat dann 200.000. Fir jidderee geet dat op 250.000 erop. Fir Jonker ënner 35 Joer geet et op 300.000 erop. An dofir hunn ech gesot, et gëtt 50% méi. Et gëtt och nach eng Kéier eropgesat fir d’Kanner. Bis elo waren et nach zousätzlech nach 20.000 fir all Kand. An dat geet op 30.000 erop. Mee dat sinn och 50% erop.
Dann hänkt et awer och nach vun der Familljesituatioun a vun der Akommessituatioun vun der Famill of, wéi vill vun deem Zënssaz do mat subventionéiert gëtt. Dat kann elo 1% sinn, dat kënnen awer och bis zu 3,5% sinn, déi mat subventionéiert ginn. Ech wollt et einfach maachen an eiser aller Interessi an net ze vill Beispiller opzielen.
[Journalist]
Nee mee ech hunn elo e Wee fonnt wéi een dat ka maachen...well do steet de maximale Prêt...da kéint ee mengen et kann een net méi wéi 200.000 Euro Prêt froen. Et kann een natierlech eng Millioun Prêt maachen...
[Claude Meisch]
Nee, et kann eng Millioun sinn...
[Journalist]
Mee op 200.000...
[Claude Meisch]
...mee d’Limitt fir Jonker zum Beispill, déi sinn dann 300.000.
[Journalist]
Jo...
Just nach eng aner Fro an ech mengen Dir hat et och schonn ugeschnidden...Här Meisch, Dir waart jo och éischter ee vun de Kritiker par rapport zu fiskale Mesuren, déi d’Demande stäerken. Well dat riskéiert d’Präisser an d’Luucht ze drécken. Dir hutt elo déi Plaffonge genannt an esou weider, fir dat probéieren ze evitéieren. An awer ass et esou datt elo d’Demande gestäerkt gëtt. Dat ass och deelweis total novollzéibar. Ech verstinn Iech och.
Mee par contre, fir d’Offer datt déi wierklech erop geet...De Léon Gloden sot et selwer nach leschte Freiden: d’Gemengen decidéiere wéi vill gebaut gëtt. Dat heescht Dir kënnt do esou vill Suen drop geheien, wa Gemengen aus ville Grënn, oder wéinst normative Grënn soen, mir bauen elo net méi. Da gëtt d’Offer net méi grouss par rapport zu der Demande an da ginn d’Präisser erëm méi an d’Luucht. Da si mir erëm an deem Däiwelskrees deen ech säit 20 Joer héieren.
[Claude Meisch]
Mir zwee hunn och der Chamber gesot, datt mir déi Steiermesuren hei wäerte genau suivéieren an och wäerten evaluéieren an och do Rapport wäerte virleeën . An och kucke wat fir eng Inzidenz datt dat op d’Präisentwécklung gegeebenenfalls hat an da kann d’Regierung, kann d’Chamber och zu all Moment dat erëm eng Kéier agräifen.
An ech mengen Dir hutt jo awer hei gesinn, datt mir net op Steiermesuren, plakeg Steiermesuren, gaange sinn, wou mir deen doten Effet an der Vergaangenheet haten. Deen och zu Recht, a mengen Aen, dacks dowéinst kritiséiert gouf. Déi och an engem Moment, wou de Marché effektiv iwwerhëtzt war, och zu Recht, ofgeschaaft goufen. Elo ass de Marché net méi iwwerhëtzt an ech mengen et ass richteg, datt mir och erëm Änleches aféieren. 
Mee net d’selwecht, méi enk flankéiert mat Mesure fir ze kucken, datt de Präis net automatesch elo erëm eng Kéier uspréngt. Mat Mesure wéi zum Beispill bei der 8% TVA. Wou mir soen: de Präis muss ënnert der Médiane vun de Präisser an där Regioun leien. Dat heescht mir sinn éischter an der niddreger Kategorie vun de Präisser. Et kéint esouguer sinn, datt deen een oder deen aneren an der jëtzeger Situatioun, wou d’Demande relativ kleng ass, a wou ee seet da wëll ech op deen dote Marché goen, mäi Produit dohinner ausriichten, de Präis erofsetzt. Fir genau vun deenen 8% do kënnen ze profitéieren.
An dat sinn a mengen Aen intelligent Steiermesuren. An do hu mir déi lescht Deeg d’Käpp beienee gestreckt fir béides zu hunn. E kloren Incitatif: mir wëllen datt an d’Wunnengen investéiert gëtt. Well eng Wunneng ze plangen, ze autoriséieren, dat geet net duer. En Effet hu mir nëmme wann d’Wunneng gebaut gëtt. An da musse mir se och finanzéiert kréien an do kënnen déi Mesuren hei hëllefen.
Mee mir wëssen hoergenee datt dat soll bei de Mënschen ukommen, datt dat bei de Famille soll ukommen, datt dat bei deene Jonke soll ukommen. An dofir gëtt et awer och esou encadréiert, datt d’Präisser net erop ginn an datt d’Loyeren net erop ginn.
Ee Wuert nach: Momentan, an ech schwätzen elo wierklech elo momentan an an der noer Zukunft. Mir hunn am Moment dausende vu Wunnengen, déi autoriséiert sinn. An dofir mengen ech och datt an dëser Situatioun, och esou Steierincitatifen net direkt dozou féieren datt d’Präisser massiv wäerten eropgoen, eropgedréckt ginn, well eigentlech...mir bauen elo mol dat wat autoriséiert ass. Dofir sinn déi Mesuren, déi d’Regierung virun zwee Joer op de Wee bruecht huet fir méi schnell kënnen ze autoriséieren, déi sinn elo net méi wichteg. Mee déi wäerten erëm wichteg ginn an ech hoffen datt se alleguerten a Kraaft sinn dee Moment wann déi dausende vu Wunnengen, déi elo autoriséiert sinn, wann déi gebaut sinn. Well da kéint natierlech deen aneren Effet och erëm Kéier antrieden. An dann ass och vläicht de Moment komm wou een erëm eng Kéier mat de Gemenge muss schwätze fir awer en Tick vläicht méi ze bauen.
Kuerzfristeg gëtt et vill Objeten déi autoriséiert sinn, mee déi net gebaut ginn an do wëlle mir usetzen.
[Journalist]
Thomas Berthol vum Wort. Ech hätt just eng Fro fir dat richteg ze verstoen. Déi Saach mat den Enregistrementskäschten. Dat betrëfft nëmmen d’VEFAen oder all Wunnengen. Also datt dat befreit gëtt.
[Gilles Roth]
Dat betrëfft de facto just d’VEFA well déi aner Wunnenge jo scho fäerdeg sinn. Dat heescht wann Dir eng Wunneng kaaft déi scho bewunnt ass an déi weiderverkaf gëtt, da sidd Dir jo net an der Ausgangspositioun datt nëmmen 80% vun der gesamter Constructioun realiséiert sinn.
Dat ass och hei geduecht fir spezifesch de VEFA, dat heescht den Neibau, fir deen unzekuerbelen. An ech wëll dat nach eng Kéier ënnersträichen, dat hei ass ee Pak wou mir der Meenung sinn, datt et en gutt ausgeglachene Pak ass. Et ass net e Pak, dee geduecht ass fir Promoteuren, déi iwwerdeiert Präisser bezuelt hu fir d’Terrainen, fir deenen op d’Zäit e Benefice ze garantéieren.
Wësst Dir, et ass wéi an der Lotterie. Et kann een net ëmmer wannen. Mir maachen dat hei, mee mir hunn dat Engagement allen zwee vis-à-vis vun der Chamber geholl: sollt et hei mëssbraucht ginn, dann ass och ganz séier e Gesetzesprojet erabruecht “la mesure est abrogée”. An do hale mir drun. Dofir kommen ech nach eng Kéier op dat Wuert: et ass e Boost, fir datt erëm ugekuerbelt gëtt, well et an all Interessi ass. Vun dem Secteur, vun de Leit. An et ass och am Interessi vum Staat, datt e Wunnengsbaumarché dréit. Well um Wunnengsbaumarché ass d’Handwierk verbonnen. A wann een zu Lëtzebuerg seet d’Handwierk huet goldene Buedem, d’Handwierk leeft, da leeft och de Staat.
An dat gesi mir, datt de Moment do Nachholbedarf ass. An et muss een dat hei liicht differenzéiert kucke par rapport zu enger Situatioun déi mir hate viru 4, 5 Joer. An de Claude Meisch huet dat richteg ënnerstrach: viru 4, 5 Joer. Wat hate mir do? Virum Covid? Do hate mir net genuch Projeten, déi iwwerhaapt um Marché waren. Do hunn d’Leit d’Projete praktesch ënner der Hand scho kaf gehat oder scho reservéiert gehat, ier iwwerhaapt emol eng Baugeneemegung ënnerschriwwe war. Wat rechtlech guer net geet.
Hautdesdaags, an dat huet de Wunnengsbauminister ënnerstrach, hu mir méi Projeten, déi autoriséiert sinn, mee déi net un de Mann bruecht ginn. A mir kucken, datt deen Equiliber lues mee sécher hiergestallt gëtt. Dat hei ass den Effort, deen de Staat, deen d’Allgemengheet mécht. Mee mir wëssen och allen zwee, datt muss en Effort komme vu Säite vun de Promoteuren, déi de Moment nach ëmmer vläicht op ze héije Präisser sëtzen.
A wann déi Situatioun bis ajustéiert ass, da si mir iwwerzeegt datt et erëm leeft.
[Journalist]
An fir déi Saach fir déi Zënssubventioun fir déi jonk Leit? Wéi funktionéiert dat? Kritt een do...wat sinn do d’Krittären ausser manner wéi 35 Joer? 
Ech menge muss een do eng Contrepartie...? oder kritt een einfach esou Sue vum Staat fir beim Prêt ze hëllefen?
[Claude Meisch]
Einfach esou Sue vum Staat, dat wier e bëssi vill schéin. Mee et ginn natierlech Krittären. Een zousätzleche Krittär, datt ass elo datt ee méi ka kréien, wann ee méi jonk ass. Well mir gesinn, datt d’Situatioun bei deene Jonke besonnesch schwiereg ass fir u Prêten ze kommen. A wa Jonker sech näischt méi kënne kafen, mengen ech da gleewen se iergendwéi och net méi an d’Zukunft vun dësem Land. Dofir war dat eis wichteg.
Mir hunn haut eng Subvention d’intérêt an déi Krittären, déi bleiwe grosso modo a Kraaft. Dat heescht ech däerf net ze vill verdéngen. Et ass och net deen deen automatesch bei d’Bank geet a seet: Kuck ech hunn der schonn esou vill um Kont a meng Elteren déi ënnerschreiwen och nach mat. An da kritt en nach Sue vum Staat. Neen...dat ass et net.
Et muss een also e räsonabele Revenu hunn an da gëtt och nach d’Familljesituatioun gekuckt. Op een elo jonk ass oder manner jonk ass, gëtt d’Familljesituatioun, d’Akommessituatioun gekuckt. An da gëtt gekuckt, wéi vill Zënssubventioun ee ka kréien. Dat heescht wéi vill Prozent een eigentlech dobäi geluecht ka kréien zu deenen Zënsen déi ee pro Joer bezilt.
[Journalist]
Par rapport zu Revenu. Ass dat dat selwecht wéi fir e Logement abordable? Oder wéi?
[Claude Meisch]
Nee, de Logement abordable ass eppes eigentlech ganz aneschtes. Logement abordable si mir éischter an deenen ënneschten Akommeskategorien, wou déi meescht dovunner kënne profitéieren.
Dat hei, géif ech emol soen, ass eng Mesure déi d’Mëttelschicht och betrëfft, och ka profitéieren. Déi Leit, déi schonn no dru si fir kënnen ze kafen. Fir e Prêt kënnen ze kréien, fir deen och kënnen ze rembourséieren. Mee duerch déi méi héich Zënsen et awer haut net geet.
An do, wa mir do en Tick vläicht bei den Zënsen, och nach kënnen déi Bréck bauen...An ech hu virdru gesot eng Koppel, 2 Erwuessener, ee Kand, 79.000 Euro Revenu net pro Joer. Dat si keng räich Leit hei an eisem Lëtzebuerg. Mee awer, déi kënnen eng Hëllef kréie vu 400 Euro de Mount, Zënssubventioun. Dat kann déi Bréck do baue fir e Prêt ze kréien. An dann, heiansdo mierke mir datt Loyeren um selwechten Objet, mat der selwechter Typologie, méi héich si wéi dat wat ee misst an der Acquisitioun zréckbezuele pro Mount. An dat mécht jo kee Sënn an dofir musse mir de Leit, virun allem de Jonken erëm hëllefen, datt se kënne selwer kafen, datt se e Prêt kënne kréien. An dofir, déi cibléiert Aktioun do bei deene Jonken.
[Journalist]
Ech hunn eng allerlescht Fro. Et gëtt jo vill iwwert de Leerstand och geschwat. Datt een dat misst taxéieren. Ech wollt wëssen, wou ass den Debat elo drun an hutt Dir vir dat och ëmzesetzen? An a wéi enger Mesure?
[Claude Meisch]
Do feelt nach ee vun eise Kolleegen hei op der Bün, an dat ass den Inneminister, de Léon Gloden. Mir wëssen awer datt en dru schafft. Mee et ass eng grouss Diskussioun, et ass eng technesch Diskussioun, et ass och en technesche Prozess. Dës Regierung wëll am Prinzip eng Leerstandssteier, mir mussen awer fir d’éischt e Wunnengsregëster hu fir ze wëssen: wat ass eng Wunneng, wéini ass se bewunnt, wéini ass se net bewunnt, fir dann eng Taxatioun kënnen drop ze maachen.
Do schafft de Kolleeg Léon Gloden drun. Den Inneminister Léon Gloden huet och e Gesetzesprojet op den Instanzewee bruecht. Well dat wier elo bestëmmt Är nächst Fro gewiescht...fir eigentlech déi Terrainen, déi net bebaut ginn, déi awer bebaubar sinn, fir déi och kënnen ze taxéieren, à Moyen Terme. Deen ass am legislative Prozess an ech hoffen datt deen och ufänkt mat gräifen eng Kéier.
[Journalist]
Also ech hunn nach eng Fro zu der Roll vun de Banken. Dat ass jo alles schéin a gutt, mee wann déi keng Prête ginn, dann hëlleft dat jo och alles näischt. Hutt Dir och Kontakter mat der Bankewelt iergendwéi oder wat sinn Är Gedanken dozou?
[Gilles Roth]
Majo selbstverständlech hu mir net nëmme Kontakter zu der Bankewelt, mee mir hu virun allem Kontakter zum sougenannten „Comité du risque systémique“, dee formell de Finanzminister presidéiert. An dee mécht, a reegelméissegen Ofstänn, mécht deen eng Analys vum Immobiliemarché, dem Impakt vun den Immobiliekreditter op d’Leit. Awer och den Impakt vun den Immobiliekreditter op déi gesamt Finanzéierungskapazitéit vun den eenzele Banken.
Dir wësst, datt zu Lëtzebuerg am Immobiliegeschäft mat eenzelne Leit, och mat Entreprisen haaptsächlech déi grouss Lëtzebuerger Banken aktiv sinn. Déi Lëtzebuerger Banken, déi sinn och systeemesch Banken. Wat heescht dat? Datt déi net nëmmen der Lëtzebuerger Bankenopsiicht ënnerleien, mee och der europäescher Bankenopsiicht, an dësem Fall der Zentralbank zu Frankfurt.
Generell gesinn, ass natierlech de Minister drun interesséiert datt d’Leit ënnert gesécherte Conditiounen Accès zu Kreditter hunn. Mee dat muss ëmmer d’Bank selwer decidéieren, et ass net d’Politik déi dat decidéiert. Dat muss d’Bank decidéieren en Fonctioun natierlech vun deem eenzelne Client. Mee d’Bank muss et virun allem decidéieren en Fonctioun vun deem generelle Risk, deen sech zesummesetzt aus der Zomm vun deene Leit an deene Betriber déi en Immobiliekredit ufuerderen.
Et ass esou, datt an der Reegel, haut wann ech e Kredit froen op en Eegenheem, datt ech da bis zu 100% kann dee Kredit kréien. Dat heescht vun der Valeur vum Haus. Datt wann ech eng Wunneng hunn an eng lounen, verlounen, datt ech da bis zu 90% Kredit ka kréien. 10% Eegekapital. An doriwwer eraus bei 2, 3 oder méi anere Wunnengen déi ech verlounen, datt ech da muss 80% Eegekapital hunn. Nee 80% lounen an 20% Eegekapital. Pardon.
Déi Limitte variéieren awer, jee no Analys vun der Bank. Dat ass iwwert d’Fauschtreegel, déi Gesamtapproche. Mir wäerten och mat der Chamberskommissioun dee Probleem do eng Kéier uschwätzen. An dofir wäert ech zesumme mat dem Generaldirekter vun eiser Zentralbank, awer och mat dem Generaldirekter vun eiser Bankenopsiicht der Chamberskommissioun eng Kéier do déi Reegelen am Detail erklären.
Wichteg ass awer och wat de Claude Meisch ënnerstrach huet. Et ass nämlech déi Staatsgarantie déi et gëtt, datt déi mat aberechent gëtt fir den Apport vun Eegemëttele kënnen ofzedecken.
[Claude Meisch]
Dat dote war och schonn an eisen Iwwerleeungen ëmmer präsent. Datt mir gesot hu mir musse kucken datt d’Projeten, datt Investitiounen oder Acquisitiounen erëm finanzéiert ginn. A wa mir zum Beispill soen: mir wëllen an Zukunft net méi nëmme ganz Projeten als VEFA opkafen, mee Deeler dovunner, ass dat eppes wat ech eng Kéier mat der ABBL, wou ech mech ausgetosch hunn...Ech gesinn déi net esou dacks wéi de Finanzminister, mee ech begéinen se awer...an déi gesot hunn: jo dat mécht Sënn dat doten. Well wann de Promoteur kann ufänke mat Bauen, a mir de Finanzement kënne ginn, da verkeeft en och éischter. D’Experienz ass momentan dat wat de potentiellen Acquereur gesäit, datt et am Bau ass. Datt dat och dann éischter en Abnehmer fënnt, wéi wann et reng um Plang ass.
An dat ass jo och déi Mesure, déi ganz interessant ass, vum Enregistrement, vum Droit d’Enregistrement. Datt de Promoteur kann ufänke mat Bauen, bis de Gros oeuvre fermé, an awer de Client net benodeelegt gëtt duerno. Datt e méi Droit d’Enregistrement misst bezuelen. Et ginn der ëmmer nëmmen um Terrain wärend där doter Zäit. Ech hu virdru gesot eis Subvention d’intérêt ass jo och fir deen eenzele Particulier, och mat bescheidenem Akommes, kënnen ze erlaben, vläicht awer e Prêt ze kréien. An dann déi Steiermesuren, TVA an den Amortissement accéléré, do mussen d‘Leit net ëmmer bei d’Bank goe fir e Kredit ze maachen. Mee vläicht huelen se awer och hir eegen Erspuernesser. Fir dann erëm an eng Wunneng ze investéieren.
Mir wëssen datt et eng jett Milliarde vun Erspuernesser gëtt, déi um Spuerkont zu Lëtzebuerg sinn. A wa mir do een Deel mobiliséiert kréie fir de Wunnengsbau , och mat dëse Mesuren, dann hu mir mengen ech eppes gemaach fir d’Lëtzebuerger Gesellschaft wat vläicht méi produktiv, wéi wann se nëmmen um Spuerkont leien.
[Journalist]
Ech wollt just nach eng kleng Präzisioun...also just fir sécher ze sinn...nofroen, well et geet jo drëm ob et fir en Eegenheem ass oder fir de Locatif. Dir hutt jo e puer Mol gesot, datt jo hei elo am Booster-Programm Saache fir de Locatif sinn. Ech gesinn awer datt bei den Enregistrementskäschten, ...Bëllegen Akt war jo och ëmmer esou, quitte datt der ee Moment awer och dat bëssen... datt awer erëm den normale Regimm...verbessert mech wann ech eppes Falsches soen...
Dat heescht et ass just den Amortissement accéléré u sech, dee fir de Locatif dann e Booster ass ?
[Gilles Roth]
Fir den Eegenheem hu mir effektiv, wéi Dir sot, esouwuel de Steierkredit wéi och den Akt op dem Terrain bis datt ech de Gros oeuvre fermé realiséiert hunn. Déi Moossnam “acte sur terrain” bis datt de Gros oeuvre fermé realiséiert ass, zielt och fir d’Location.
Den Amortissement accéléré spillt fir d’Locatioun an déi 8% reduzéierten TVA spillt och fir d’Locatioun.
Wat net méi spillt, wat awer schonns d’lescht Joer ofgeschaaft gouf, dat ass de Steierkredit “Bëllegen Akt” fir deen, dee säin Immeuble herno zur Locatioun zoudréit. Dat waren 20.000 Euro pro Persoun, an engem Stot. Dat ass och op Wonsch vun der Chamber, a selbstverständlech och war dat d’Initiativ vun der Regierung, fir dat ofzeschafen.
[Journalist]
Ok, ech wollt just nach froe mat de VEFA, wou 300 Milliounen dozou...déi kommen elo zousätzlech wuelverstanen? Am Budget hunn ech ëmmer nëmmen de “Fonds pour le logement abordable” fonnt. Et ass jo net deen, wou jo och eng änlech Milliounenzomm virgesinn ass. Dat hei ass jo eng aner Enveloppe oder?
[Claude Meisch]
Jo an nee. Et ass eng Enveloppe déi zur Verfügung gestallt ginn ass fir haut Engagementer ze huelen. Mee wa mir haut um Plang kafen, heescht dat jo net datt déi Depense haut gemaach gëtt. 
Mir hunn elo fir 470 Milliounen Engagementer geholl. Mir hunn awer net 470 Milliounen ausginn. Well déi ginn ausginn au fur et à mesure wéi gebaut gëtt. An elo hu mir nach eng Kéier eng zousätzlech Enveloppe vun 300 Milliounen dobäi kritt. An déi wäerten dann an den nächste Joren dann och engagéiert ginn an da gebaut ginn. An dat geet dann, dat transitéiert dann, och Joer fir Joer iwwert den “Fonds spécial pour le logement abordable”. 
[Journalist]
Et deet mir leed datt ech dat froen, mee et ass just et ass extreem schwéier vu baussen...also mat all den Technicitéiten souwisou... mee dann ze wësse wéi vill Wunnengen elo méi kaf gi sinn. Oder hutt Dir elo keng weider Engagementer méi geholl?
[Claude Meisch]
Viru kuerzem huet de Staat jo keng Wunnenge kaf. A mir hunn der elo 830 kaf oder reservéiert schonn. An elo wäerte mir der nach eng Kéier 500, mat där doten Enveloppe schätze mir, kënne mir nach zousätzlech kafen. Nieft all deem wat Fonds du logement, wat SNHPM, wat d’Gemengen, wat d’Croix Rouge an all aner Acteuren och iwwert de Fonds spécial maachen. Wann Dir do méi wëllt wëssen: et gëtt e Rapport vum Fonds spécial. E Rapport annuel vum Fonds spécial iwwer 2005. Et ass eng schéi Lektüre fir den nächste Weekend, mee Dir kënnt Iech se awer gären op d’Long zéien.
[Journalist]
Ok. Merci villmools.
[Gilles Roth]
Sou, wann da keng Froe méi sinn, da géing ech Iech villmools merci soe fir Är Presenz. A mir schaffen dann drun, datt mir déi Moossnamen esou séier wéi méiglech an d’Chamber kënnen hannerleeën. Éischt kéinte schonns bis un d’Enn vun dësem Mount duerch de Regierungsrot goen.
[Claude Meisch]
Merci

